Diari Oficial de la Generalitat Valenciana


Sumari del DOGV 3399, del 23-12-1998 (1998/10735)

ACORD de 5 de novembre de 1998 de la Comissió Territorial d'Urbanisme de València, relatiu a modificació núm. 3 del Pla Parcial Camí de la Mar de les Normes Subsidiàries de Daimús.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   3399

Data del DOGV
:   23-12-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/10931


Data del document
:   05-11-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 5 de novembre de 1998 de la Comissió Territorial d'Urbanisme de València, relatiu a modificació núm. 3 del Pla Parcial Camí de la Mar de les Normes Subsidiàries de Daimús. [1998/X10484]
  
Vist l'expedient enviat per l'Ajuntament de Daimús referit a la modificació núm. 3 del Pla Parcial Camí de la Mar de les Normes Subsidiàries, i de conformitat amb els següents:
  
Antecedents de fet
  
Primer
  
El projecte es va sotmetre a informació pública mitjançant acord del ple de l'Ajuntament en sessió celebrada el 29 de gener de 1998. Després del pertinent període d'exposició pública, en el qual no es van presentar al·legacions, es va aprovar provisionalment pel mateix òrgan el 30 de juliol de 1998. L'expedient complet té entrada en el registre de la Comissió Territorial d'Urbanisme de València, el 17 d'agost de 1998.
  
Segon
  
El projecte consta de memòria justificativa i pla d'informació i d'ordenació, així com d'annex justificatiu de les deficiències assenyalades pel sotssecretari d'Urbanisme i Ordenació Territorial en el seu informe al qual després ens referirem.
  
Tercer
  
L'objecte de la modificació és doble:
  
1. S'altera l'alineació del vial situat entre el Camí de la Mar i la Ronda Sud, desplaçant-lo cap al camí de la Mar, de manera que l'illa de cases que es recolza en aquest vial redueix la seua profunditat i l'illa de cases recaient a la Ronda Sud la incrementa fins a arribar a una profunditat de 50 metres. Al mateix temps s'aixamfranen els vèrtex de l'illa de cases.
  
2. La zona verda ubicada en l'illa recaient a la Ronda Sud es desplaça cap a l'oest, i passa a ocupar un vèrtex de la mencionada illa, quan amb anterioritat se n'ubicava al centre.
  
La modificació es justifica en la necessitat d'abaratir cost d'urbanització, ja que en canviar la ubicació de la zona verda aquesta passa a ocupar la zona de servitud imposada per la línia d'alta tensió que per allí discorre, i es pot ubicar al mateix temps en aquesta zona el pal sustentador de la mencionada línia.
  
Quart
  
Daimús té Normes Subsidiàries aprovades definitivament per la Comissió Territorial d'Urbanisme en data 22 de desembre de 1993, i és de destacar que amb data 28 de març de 1983, la Comissió Provincial d'Urbanisme va aprovar el Pla Parcial Camí de la Mar.
  
El sotssecretari d'Urbanisme i Ordenació Territorial, amb data 28 de maig de 1998, emet informe desfavorable a la citada modificació, del qual es va donar trasllat a l'ajuntament.
  
Cinquè
  
La Comissió Informativa de la Comissió Territorial d'Urbanisme de València, en sessió celebrada el 29 de novembre de 1998, va emetre informe relatiu al projecte que ens ocupa, i va complir així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha estat correcta, conforme al que estableix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU).
  
Segon
  
La documentació està completa, als efectes del compliment del que preceptua l'article 27 de la LRAU.
  
Tercer
  
L'objecte de la modificació és doble. Per una part està la part que afecta la zona verda i el canvi d'alineació del vial paral·lel al Camí de la Mar, respecte de la qual es donen per reproduïdes les argumentacions assenyalades en l'informe del sotssecretari d'Urbanisme i Ordenació Territorial abans citat, ja que de la documentació reparadora no es dedueixen arguments que desvirtuen els que en el seu dia van donar lloc a l'informe previ desfavorable. No obstant això, per tal de dotar d'unitat a les argumentacions, es reprodueixen les adduïdes en el seu dia respecte d'aquest punt:
  
«Les determinacions contingudes en la modificació poden entendre's que afecten l'ordenació detallada; no obstant això, atesa l'afecció que es produeix sobre una zona verda, cosa que implicarà informe del Consell Jurídic Consultiu Valencià i aprovació del conseller d'Obres Públiques, Urbanisme i Transports, així com la justificació adduïda que es considera insuficient, més quan l'existència de l'afecció que sobre la pròpia zona verda s'imposa suposarà que la utilització d'aquesta com a tal quede molt limitada, i quan la raó de la servitud no és l'existència o no de construccions, sinó la pròpia i procedent utilització del sòl d'acord amb el fi que s'establesca, existint solucions tècniques que poden solucionar el problema i no han d'obviar-se, ens condueix a no apreciar raons objectives en què puga fundar-se aquesta modificació».
  
Quart
  
Finalment és necessari referir-nos al canvi d'alineació en el Camí de la Mar. A aquest respecte dir que el citat canvi es tradueix en la necessitat d'alterar les alineacions en el xamfrà del marge esquerre del camí amb l'objectiu de millorar la seguretat vial, sense que s'aprecien inconvenients per a la seua aprovació.
  
Cinquè
  
La Comissió Territorial d'Urbanisme, a proposta del sotssecretari d'Urbanisme i Ordenació Territorial, és l'òrgan competent per a emetre dictamen resolutori sobre l'aprovació definitiva de les modificacions de Normes Subsidiàries de municipis de menys de 50.000 habitants, de conformitat amb el que disposen els articles 55.1 i 39, per remissió de la disposició transitòria setena, de la Llei Reguladora de l'Activitat Urbanística, en relació amb l'article 10.A, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana i l'article 10 del Decret 32/1998, de 31 de març, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports.
  
A la vista del que antecedeix, la Comissió Territorial d'Urbanisme de València acorda:
  
1. Aprovar definitivament la modificació per la qual afecta les alineacions del Camí de la Mar.
  
2. Denegar l'aprovació definitiva de la modificació en el que afecta la zona verda i el canvi d'alineació del vial paral·lel al Camí de la Mar.
  
Ambdós punts de la modificació núm. 3 del Pla Parcial Camí de la Mar de les Normes Subsidiàries de Daimús, i l'Ajuntament de Daimús haurà de notificar el contingut d'aquesta resolució a tots els interessats en l'expedient de referència.
  
Contra aquesta resolució, que no posa fi a la via administrativa, es podrà interposar recurs ordinari davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de recepció d'aquesta notificació.
  
Tot això, sense perjudici que puga exercir qualsevol altre recurs que estime oportú.
  
València, 5 de novembre de 1998.- El sotssecretari de la Comissió Territorial d'Urbanisme: José Manuel Palau Navarro.